|  |  |  |
| --- | --- | --- |
| Cover |  | 1. december 2015  |
|  |  |

# Kvalitetssikring af DLS leverancer

## Problem

Som led i den tværgående test og kvalitetssikring af GD1 og GD2 er der gennemført en tværgående kvalitetssikring af de tjenester, der skal udstilles på Datafordeleren. Rapporten peger på, at de nuværende specifikationer hænger sammen forretningsmæssigt, men også at der ud fra et anvenderperspektiv er forhold, der kan give implementeringsmæssige udfordringer.

## Baggrund

Der har tidligere været gennemført fire tværgående kvalitetssikringer af de forretningsmæssige beskrivelser med afrapportering hhv. 19. juni 2015, 17. august 2015 og 31. august 2015. Derudover har der været gennemført en kvalitetssikring af hhv. BBR og DAR med afrapportering 30. september 2015.

En tidligere version af dette dokument var den fjerde samlede afrapportering baseret på det i uge i uge 40/41 (og for DAR’s vedkommende primo uge 42) indsendte materiale til GD1/GD2 sekretariatet omkring udstillingsmodeller, servicebeskrivelser og hændelsesbeskrivelser samt DLS leverancer til DAF-operatøren (GD7).

Denne version af dokumentet er således den femte samlede afrapportering, baseret på offentliggjorte forretnings- og DLS beskrivelser på <http://grunddata-ejendom-adresse.dk/>, med de sidste dokumenter tilgængelige den 20. november 2015.

Kvalitetssikringen er afgrænset til de tjenester, der udstilles på Datafordeleren, dvs. udstillingsmodeller, udstillingsservices og hændelsesbeskeder. Ajourføringsservices er dermed ikke medtaget her.

## Løsning

Samlet set leverer registerprojekterne i GD1 og GD2 det, der er behov for rent forretningsmæssigt i DLSerne. Med enkelte undtagelser er der alle de services og hændelsesbeskeder, der er behov for på kritisk vej (DL4 leverancen) beskrevet i forretningsbeskrivelserne. De specificerede services og hændelser dækker det forretningsmæssige behov både i relation til sammenhængen mellem de forskellige grunddataregistre og i relation til en sikring af, at GD1 og GD2 samlet set leverer det aftalte scope.

Oktober-reviewet pegede på en række udfordringer, der ud fra et anvenderperspektiv burde håndteres:

* Effektive udstillingsservices
* Forskellig detaljeringsgrad for services
* Tjeneste logik i REST services
* Håndtering af stedbestemmelse i hændelser

Generelt er der siden oktober arbejdet med DLS´erne med henblik på at håndtere udeståenderene. Status på de enkelte udeståender er følgende:

* *Effektive udstillingsservices:*Set fra et anvenderperspektiv er det muligt at tilgå de data og de hændelsesbeskeder, som forretningerne har brug for, men for en dels vedkommende sker dette på en så ineffektiv måde, at der er bekymring for, at de forskellige brugergrænseflader omkring registerløsningerne kommer til at fungere tilstrækkeligt effektivt. I første omgang er denne risiko søgt mitigeret aftalemæssigt med KMD. Alternativ kan det blive nødvendigt at implementer flere kompleksitetsniveauer på udvalgte services.
* *Forskellig detaljeringsgrad for services:*Oktober-reviewet påpegede uens detaljeringsgrad i registerprojekternes servicesbeskrivelser. Forskellighederne i detaljeringsgraden er løst ved, at registrene med en høj servicegranularitet inkluderer flere metoder i samme service således, at detaljeringsgraden for services bliver mere ensartet.
* *Tjenestelogik i REST services:* Status er uændret. DLS-skabelonen lægger op til en præcis og detaljeret specifikation af forespørgselslogikken. Det er tvivlsomt om KMD kan implementere tjenestelogikken på dette grundlag uden en teknisk dialog med registerprojekterne. Til trods for at registrene har implementeret historik i datamodellen, er det ikke alle registre, der understøtter søgning med historik. KMD går i dialog med registrene mhp. at opnå et fælles billede tjenestelogikken.
* *Håndtering af stedbestemmelse i hændelser:* Der er fortsat udfordringer i DAF’s understøttelse af ”Stedbestemmelse”, fx. er der ifølge DLS stort set ingen hændelser, der kan filtreres på kommuneafgrænsning. Netop kommuneafgrænsning har meget tidligt været rejst som en vigtig afgrænsning af hændelser, da rigtig mange anvendere (både interne i Grunddataprogrammet og eksterne) arbejder med kommuneafgrænsede oplysninger. GD7 vil søge at få den af GD1/GD2 forudsatte funktionalitet implementeret på DAF. I det videre arbejde forudsættes at DAF understøtter GD1/GD2 behov for anvendelse af såkaldte stedbestemmelsesreferencer.

Det *indstilles:*

* At styregruppen godkender at grunddataregistrenes forretningsbeskrivelser af services og hændelser er den standard som de tekniske service- og hændelsesspecifikationer til enhver tid skal være i overensstemmelse med.
* At styregruppen beslutter at grunddataregistrenes forretningsbeskrivelser opdateres i det omfang kvalitetssikringsrapporten påpeger manglende sammenhæng mellem DLS og forretningsbeskrivelse.
* At styregruppen tager resultatet af kvalitetssikringen af DLS-leverancer af 27. november 2015 (bilag 7.2) til efterretning og som udgangspunkt for grunddataregistrenes videre arbejde med opdatering af de forretningsmæssige beskrivelser af services og hændelser.

**Procedure**
Det GD1/GD2-sekretariatet aftaler med registerprojekterne en frist for, hvornår forretningsbeskrivelserne skal være opdateret. Snarest herefter gennemføres et fornyet review heraf.

De endelige forretningsmæssige beskrivelser af services og hændelser godkendes i styregruppen.

## Kommunikation

*Ikke relevant*